ອິນ​ເດຍ ​ແລະ ຈີນ ​​​ເ​ລີ້​ມ ທຳການ​ເຈລະຈາ ​​​ເລື້ອງຊາຍ​ແດນ ຮອບ​ທີ 18
ທັງ​ສອງ​ປະ​ເທດ ຜິດ​ຖຽງ​ກັນ ຢ່າງ​ຂົມ​ຂື່ນ ກ່ຽວ​ກັບ​ເຂດ​ນ້ຳແດນ​ດິນ ເປັນ​ເວລາ​ດົນນານມາ​ແລ້ວ ແລະ ​ໄດ້​ມີ​ການບຸກລຸກ​ຂະໜາດ​ນ້ອຍ ຂ້າມຊາຍແດນ ​ໄປ​​ມາຢູ່​ເລື້ອຍໆ​​​.
ອິນເດຍ ແລະ ຈີນ ໄດ້ເລີ້ມທຳການເຈລະຈາ ເລື້ອງຊາຍແດນ ຮ່ວມກັນ ຮອບທີ 18 ຢູ່ນະຄອນຫລວງ New Delhi ໃນວັນຈັນ ມື້ນີ້ ເພື່ອພະຍາຍາມແກ້ໄຂ ການຜິດຖຽງກັນມາເປັນເວລາດົນ ນານ ກ່ຽວກັບເຂດນ້ຳແດນດິນ ຫລື ເສັ້ນຄວບຄຸມອັນແທ້ຈິງ ແມ່ນເປັນຄັ້ງທຳອິດ ນັບຕັ້ງແຕ່ ນາຍົກລັດຖະມົນຕີ ອິນເດຍ ທ່ານ Narendra Modi ໄດ້ເຂົ້າ ມາຮັບຕຳແໜ່ງເມື່ອປີກາຍນີ້ ທັງສອງປະເທດ ໄດ້ມີການຂັດແຍ້ງຜິດຖຽງກັນ ກ່ຽວກັບເຂດນ້ຳແດນດິນ ຢ່າງຂົມຂື່ນ ເປັນເວລາດົນນານແລ້ວ ແລະ ໄດ້ມີການບຸກລຸກຂະໜາດນ້ອຍ ຂ້າມເສັ້ນຄວບຄຸມອັນ ແທ້ຈິງ ໄປມາຢູ່ເລື້ອຍໆ ເສ້ນດັ່ງກ່າວແມ່ນຖືວ່າເປັນເຂດຊາຍແດນທາງການ ທີ່ເນັ່ງ 4,000 ກິໂລແມັດ ຂ້າມພູເຂົາຫິມມະໄລ ແລະກວມເອົາດິນແດນທີ່ຫ່າງໄກສອກລີກ ອັນກວ້າງໃຫຍ່ໄພສານ ຈີນອ້າງກຳມະສິດໃນບໍລິເວນ ປະມານ 90,000 ຕາລາງກິໂລແມັດ ຂອງດິນແດນໃນເຂດ ຕາເວັນອອກຂອງພູເຂົາຫິມມະໄລ ຊຶ່ງອິນເດຍໂຕ້ແຍ້ງ ດິນແດນອັນກ້ວາງໃຫຍ່ຕອນໜຶ່ງ ໃນເຂດນັ້ນ ແມ່ນລັດ Arunachal Pradesh ຂອງອິນເດຍ ເມື່ອປີກາຍນີ້ ອິນເດຍ ແລະ ຈີນ ໄດ້ປະເຊີນກັບສະຖານະການອັນເຄ່ງຕຶງ ຊຶ່ງມີທະຫານ ຂອງທັງສອງຝ່າຍ ຈຶ້ງທ່າໃສ່ກັນຢູ່ຄົນລະຟາກຊາຍແດນ ເປັນເວລາສອງອາທິດ ຢູ່ໃນຂົງ ເຂດດັ່ງກ່າວ ແຕ່ກໍສາມາດແກ້ໄຂບັນຫາໄດ້ໃນທີ່ສຸດ ການຜິດຖຽງກັນເລື້ອງຊາຍແດນ ໄດ້ກໍ່ໃຫ້ເກີດສົງຄາມໄລຍະສັ້ນໆ ລະຫວ່າງສອງປະເທດ ເອເຊຍທີ່ໃຫຍ່ທີ່ສຸດ ໃນປີ 1962